Is dit gepas dat iemand wat tien jaar gelede suksesvol owerspel as verweer teen ’n aanklag van verkragting in die hof kon aanvoer, nou die hoofspreker is op Vrouedag? Of is dit simbolies daarvan dat vroue in Suid-Afrika gelykheid kan geniet solank, en waar ’n patriargale stelsel inskiklik daarmee is?
Suid-Afrika se Vrouedag word vandag gevier en val nie met Internasionale Vrouedag saam nie. Dit is die gevolg van ’n eiesoortige verloop waar vroue in Suid-Afrika die stang vasgebyt het en verandering tot gevolg gehad het – dikwels nie soseer sektoraal in vrouebelang nie, maar ’n wyer doel soos volksopheffing.
Vrouedag in Suid-Afrika se datum is uit die struggle-geskiedenis gekies, maar dit sou minstens net so gepas gewees het as Emily Hobhouse se geboortedatum, die stigtingsdatum van die destydse Oranje-Vrouevereniging en nou Vrystaatse Vroue in Aksie en ’n groot verskeidenheid ander organisasies gekies gewees het. Tot vandag speel die vrouebeweging in die Nederduitsch Hervormde Kerk ’n enorme rol in opheffing en bemagtiging deur onder meer beurse (nie net vir vroue nie) beskikbaar te stel.
Waar vroue, veral in die politiek die ys breek en die hoogste sport bereik, word dit “deur die glasplafon breek” genoem. Terwyl talle lande reeds vrouepresidente en -premiers opgelewer het, was dit in talle lande soos die VSA nog nie die geval nie.
Hillary Clinton, die Demokrate se presidentskandidaat vir vanjaar se presidentsverkiesing, loop op die oomblik voor in die meeste peilings en kan die eerste wees om in die wêreld se sterkste land deur die glasplafon te breek.
Hoewel sommige partye in Suid-Afrika, waaronder die ANC, kwotas vir 50-50-verteenwoordiging in byvoorbeeld die parlement stel, was die vier vroue se stille “onthou Kwezi”-betoging (totdat hulle hardhandig deur die presidensiële wag verwilder is) tydens Zuma se toespraak by die verkiesingsuitslae, ’n tydige herinnering oor die verskriklike lot waaraan baie vroue in die land onderwerp is. Suid-Afrika word steeds in sekere kringe as die verkragtings-hoofsetel van die wêreld beskryf. Dit staan soos ’n klad oor die viering van Vrouedag in hierdie land.
Om vrouedag op n ander dag as in die res van die wêreld te vier is net om weer n politieke standpunt te maak. Daarom word die nimlike Nommer Een gevra om die hoofspreker te wees. Dit gaan nie om vroueregte nie By die Oscar verhoor was die ANC Vroueliga teenwoordig maar hulle skitter in hulle afwesigheid by die hofsake van byvoorbeeld die meisie in Bredasdorp Hulke wil net gesien word deur die res van die wêreld en omdat ‘n wit man die skuldige was.
Vele vroue sal vir jou ore aansit met politiek. Die meeste mans op hierdie forum weet nie ‘n duit van politiek nie en ek weet nie waar pas jy in nie. Van die grootste politici in die wêreld was/is vroue.
Frederik, skuus man, ek wou ‘n bietjie opkom vir die mans. Sal nie weer nie. Miskien is vroue tog beter met tussen-die-lyne-lees. Ek sal in die toekoms reguit praat. Ek wou net se, mans is beter wanneer kritiese koelkop bestuur nodig is. Jy het my oortuig dat vroue dalk tog oor daardie vermoe beskik. Jammer dames!